Jasmiin Üpraus

Jasmiin Üpraus (sündinud 29. novembril 2000 Pärnus) on 4-kordne maailmameister ja Eesti tippsportlane jetispordis. 
Esmakordelt proovis Üpraus jetisõitu juba nelja-aastaselt isa Egon Üprausi käe all, kes on tänaseni nende profitiimi 64 Racing Factory eestvedaja. Jasmiini unistus oli alati saada tippsportlaseks ning tema sporditeekonda toetab mitmekülgne taust – Üpraus on tegelenud alates 1st klassist ujumisega (lõpetanud Pärnu Spordikooli 2020. aasta kevadel), 10 aastat tennisega ja 8 aastat iluvõimlemisega. 
2016. aastal võttis Üpraus osa Tartu Ülikooli eetikakeskuse arvamuslugude võistlusest „Eesti JA Põhjamaad – Eesti KUI Põhjamaa“, kus saavutas õpilaste kategoorias esikoha ja sai Välisministeeriumi eripreemia. 
Ta on lõpetanud 2020. aastal Pärnu Sütevaka Humanitaargümnaasiumi ning õppinud Eesti Ettevõtluskõrgkoolis Mainor kahel ärijuhtimise erialal: turundust ja personalijuhtimist. 
Jasmiin Üpraus tutvustab oma tegemisi ja rahvusvaheliste võistluste kaadritaguseid hetki oma Youtube'i kanalil. 2024. aastal võttis Üpraus osa ka Vietnami rahvustelekanali tõsielusarjas "Toa Song Dam Me Aquabike", mille ta tiimijuhina ka võitis. Lisaks on sportlane osalenud aastaid Honda Spordikuulsuste jõuluturniiril, mille ta ka koos Tõnu Endreksoniga 2023. aastal ka võitis.
Elukutselise sportlase karjäär.
Jasmiin Üpraus hakkas profitasemel jetispordiga tegelema 2017. aastal, võttes osa Eesti ja Põhjamaade meistrivõistlustest. Tänu Eesti meistriks tulemisele ja heale esitusele Põhjamaade meistrivõistlustel Ski Ladies GP1 klassis sai Üpraus võimaluse teha 2018. aastal oma maailmameistrivõistluste debüüdi aastase toetuslepinguga korraldajate poolt, võites esimese eestlasena võistlussõidu MM-i etapil GP1 kategoorias. MM-karjääri esimene UIM-Aquabike maailmameistrivõistluste hooaeg lõppes Üprausile pronksmedaliga, sama tulemuse saavutas ta Euroopa meistrivõistlustel. Ta võistles kuues võistlussarjas, kus jõudis kõikjal poodiumile. Lisaks tuli Üpraus Eesti meistriks ka 2018. ja 2019. aastal ning näitas tugevat sõitu meestekeskses Ski GP1 klassis (hõbe ja pronks). 
2019. aastal pakuti Üprausile võimalust võistelda terve hooaeg MM-sarja lepingulise sõitjana 64 Racing Factory ridades ja Eesti koondise liikmena. Teine täispikk hooaeg oli Üprausile ainult kinnituseks, et maailma parimad on käeulatuses. 2019. aastal tuli Üpraus Euroopa meistriks, edastades mitmeid möödunud aastate Euroopa ja maailmameistreid. Maailmameistrivõistlustel esines kahjuks tehnilisi katkestusi, kuid sõidu poolest näitas ta väga tugevat konkurentsi ja tõusti maailma reitingutabelis 3. kohale ja MM-sarjas neljandale kohale. 2020 startis Üpraus UIM-lepingulise ja Carbon-neutral sõitjana maailmameistrivõistluste sarjas, võites MM-sarja hõbemedali, esikoha naissõitjate reitingutabelis, Euroopa meistrivõistluste pronksmedali ja tuli neljandat korda Eesti meistriks.
Esimene MM-i etapivõit tuli Jasmiinile 2021. aastal Kuveidis koos kolmanda hõbemedaliga slaalomsõidus ja pronksiga rajasõidus. Lisaks võitis ta sel aastal maailma karikasarja Pro-Ski Women Stock kategoorias. Oma viiendal MM-i hooajal tuli Üpraus sõidu- ja etapivõiduga Itaalias Olbias maailmameistriks rajasõidus. Sellele järgnes 2023. aasta MM-sarja üldvõit slaalomsõidus ja maailma karikasarja võit naiste Pro GP1 klassis. 
2024. aastaks oli Üpraus võitnud kõik ajasõidud viimase viie aasta jooksul ning hooaja kokkuvõttes tegi ta kuldse duubli nii raja- kui ka slaalomsõidus. 2024. aasta seisuga on ta neljakordne maailmameister ja Eesti edukaim jetisõitja GP1 masinaklassis.
Saavutused.
Jasmiin Üpraus on kokku võitnud 18 tiitlivõistluste üldsarja medalit maailmameistri-, Euroopa ja maailmakarikavõistlustelt. 4 MM, 1 Euroopa meistritiitlit ja 2 MK sarja üldvõitu. Lisaks on Üpraus olnud mitu korda Eesti aasta naissportlase valimisel kandidaatide hulgas. 2024. aastal valiti Jasmiin Üpraus Pärnu ja Pärnumaa aasta naissportlaseks, edestades Kristin Lätti ja Ange Kiviselga.
Isiklikku.
Jasmiin Üpraus on sündinud motospordiperes, kus on tegeletud nii motokrossi, enduuro, mootorsaani- kui ka jetispordiga. Isa Egon Üpraus on olnud tema treener ja mehaanik. (Egon Üpraus võistles nooruses mopeediklassides, seejärel tegi tähelennu veelauavõistlustel Baltikumis ning lisaks leidis ta tee motokrossi, enduuro ja jetispordi juurde. Lisaks Baltikumi võistlustele on ta võistelnud 3 korda nii Eesti koondise kui ka klubide arvestuses mainekal International Six Days Endurol koos teiste eesti tippsõitjatega. 2019. aastal võitis ta Ski Veteran GP1 klassis Euroopa MM-il hõbeda ja Ski GP2 klassis MM-il 7. ning Eesti meistrivõistlustel 2. koha.
Jasmiin Üprause tiimi kuulub ka tema kaksikvend Ralf Üpraus, kes on ise tegelenud nii enduuro kui ka jetispordiga. Ta on 64 Racing Factory mehaanik ja testisõitja. Tulemusi on ta toonud Runabout GP2 (Eesti meister (2017–2018), Põhjamaade MV 2. koht) ja Runabout GP1 (Eesti MV 3. koht 2018) klassis.
Aastast 2024 kuulub Jasmiin ka Eesti Veemoto Liidu juhatusse, eesmärgiga jagada enda kogemust ja ideid veemotospordi arenguks ning turvaliseks vee peal liikumiseks. Üpraus on ka kaasasutaja MTÜ Eesti Naised Spordis, sooviga toetada Eesti naisi tippspordis.